钦定古今图书集成/明伦汇编/氏族典/第102卷 > 《廖用贤尚友录》 > 倪元璐
## 钦定古今图书集成/明伦汇编/氏族典/第102卷 > 《廖用贤尚友录》 > 倪元璐

按《明外史倪元璐传》：“元璐字玉汝，上虞人。父涷，历知
抚州、淮安、荆州、琼州四府，有当官称。天启二年，元璐
成进士，改庶吉士，授编修。册封德府，移疾归。还朝，出
典江西乡试。暨复命，则庄烈帝践阼，魏忠贤已伏诛，
遗党杨维垣辈护持旧局，力扼东林。元璐愤，崇祯元
年正月，抗疏击之。时柄国者悉忠贤馀党，疏入，以论”
奏不当责之。于是维垣复上疏驳元璐为谬。元璐再
疏“柄国者以互相诋訾”两解之。元璐寻进侍讲。其年
四月请毁《三朝要典》，言梃击、红丸、移宫三事。帝纳其
言。历迁南京司业、右中允。四年，帝特重武科，始命行
殿试。有举子以拔勇闻，会试被黜。帝疑主考官抑之，
悉逮下狱，命元璐副。谕德方逢年再试事竣，乞省亲，
不允。进谕德。充日讲官，进右庶子。两疏乞归养，复不
允。八年春，流贼毁皇陵，上疏乞下诏罪己，复疏乞归
养，不许。俄迁国子祭酒。元璐雅负时望，位渐通显，帝
意向之，深为体仁所忌。会诚意伯刘孔昭谋掌戎政，
体仁饵孔昭，使攻元璐，言“其妻陈尚存，而妾王冒继
配”，遂落职闲住。十五年，廷臣交荐，诏起兵部右侍郎
兼侍读学士，以母老固辞。俄闻畿辅被兵，遂冒锋镝
北上。明年春，抵都，即超拜户部尚书兼翰林院学士，
仍充日讲官，钩考兵食，颇有所裨益，中外想望其丰
采。兼兵部衔，令清核军伍。十月命兼摄吏部事。陈演
忌元璐，风魏藻德言于帝曰：“元璐书生，不习钱谷。”元
璐亦数请解职。十七年二月命以原官专直日讲。逾
月，李自成陷京师，元璐整衣冠，北向拜父，南向拜母，
遂南向坐取帛，自缢而绝。福王时，赠少保、吏部尚书，
谥“文正。”